Lapsekingades ühistegevusele loobitakse kaikaid kodaratesse      "Ühistegevus lähtub inimestest ja ma ütleks, et selle  10 aastaga, mis mina olen maaelu näinud, on asi ikka palju edasi liikunud," räägib Kadri Vollmann. "Muidugi on raskendav asjaolu, et külainimesed elavad üksteisest kaugel. Selleks, et inimestega kontakti saada, tuleb ju minna nende juurde ja rääkida." Edasi haarab jutuohja Kadri abikaasa, taluperemees Jüri Vollmann, kes tõdeb, et ühistegevus on lapsekingades. Altpoolt tekkinud initsiatiivi korras on loodud 4 ühistegevuskoda: Viljandis, Tallinnas, Türil ja Saaremaal. Kadri Vollmann tuletab meelde, et lisaks  popsimentaliteedile oli ka talunike esimene kogemus ühistegevusest väga negatiivne. "Ühistuid hakati moodustama hoopis teisel põhimõttel. Talupidajatel on eriti silme ees Põllumajanduslik Kaubanduskoda, mis loodi ülevaltpoolt ja väevõimuga pandi juhtideks ümbertöötlejad. Poliitiliselt ei ole küll välja kuulutatud ega kohustatud, kuid talupidajatele avaldatakse survet, et nad peavad vägisi sinna astuma. Suhtumine talunikesse on selline, et tulge meile arvu täiendama, ent mingeid õigusi ei anta. Maalehes on  sellest kirjutanud Eestimaa Talupidajate Keskliidu peadirektor Kaul Nurm, kes pealkirjastas artikli tabavalt "Kanad ja rebased ühes puuris" (vt. Maaleht, 20. 11. 2003. Lause: "Isegi EPKK nõukogu esimees Mölder jõudis ETV "Foorumi" saates järelduseni, et põllumeeste peavaenlane on erakapitalil põhinev töötlev tööstus", ütleb kõik - toim.). Inimestel hakkab hea usk kaduma, et ühistegevus saab olema nii nagu räägitakse. Aga vaatamata sellele tuleb seda rida edasi ajada. Õpime ühiselt uuesti peremeheks olemist ja  harjutame ka riiki."  21. novembril oli Kalmetu koolimajas külavanemate koosolekul koos 10 külavanemat, kõik täis kindlat tahtmist pakitsevad mõtted välja öelda. Oli asjalik konstruktiivne arutelu. Teemadki tõsised. Erinevalt meist paljudest, rääkimata poliitikutest, valdasid maamehed demokraatia toimimise üht vundamentaalset aluspõhimõtet. Oskust, milleta ei saa rääkida argumenteeritud diskussioonist: külavanemad rääkisid ükshaaval ja oskasid üksteist kuulata!  Ehk peaksid liivakastimänge  harrastavad poliitikud Toompeal Viiratsi valla külavanematelt suhtluskoolitust tellima?